CELEX: 32018D0232
Language: hr
Date: 2018-02-15 00:00:00
Title: Provedbena odluka Komisije (EU) 2018/232 оd 15. veljače 2018. o produljenju djelovanja koje je Belgija poduzela za stavljanje na raspolaganje na tržištu i uporabu biocidnih proizvoda VectoMax G i Aqua-K-Othrine u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2018) 759)

17.2.2018   
            
            
               HR
            
            
               Službeni list Europske unije
            
            
               L 45/31
            
         PROVEDBENA ODLUKA KOMISIJE (EU) 2018/232
   оd 15. veljače 2018.
   o produljenju djelovanja koje je Belgija poduzela za stavljanje na raspolaganje na tržištu i uporabu biocidnih proizvoda VectoMax G i Aqua-K-Othrine u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
   
      
         (priopćeno pod brojem dokumenta C(2018) 759)
      
   
   (Vjerodostojni su samo tekstovi na francuskom i nizozemskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
   budući da:
   
               (1)
            
            
               Belgija je 3. svibnja 2017. donijela odluku u skladu s člankom 55. stavkom 1. prvim podstavkom Uredbe (EU) br. 528/2012 kojom se do 31. listopada 2017. dopušta u regiji Flandriji stavljanje na raspolaganje na tržištu i uporaba biocidnih proizvoda VectoMax G i Aqua-K-Othrine za suzbijanje ličinki i odraslih jedinki invazivne vrste egzotičnih komaraca (rod Aedes) (dalje u tekstu „komarci”) i svih novih populacija komaraca koje se otkriju u regiji Flandriji u okviru projekta praćenja egzotičnih komaraca u Belgiji pod nazivom „MEMO” (dalje u tekstu „djelovanje”). Belgija je u skladu s člankom 55. stavkom 1. drugim podstavkom te uredbe bez odlaganja obavijestila Komisiju i ostale države članice o djelovanju i razlozima njegova poduzimanja.
            
         
               (2)
            
            
               VectoMax G sadržava bakterije Bacillus thuringiensis subsp. israelensis serotip H14, soj AM65-52 (dalje u tekstu „Bacillus thuringiensis israelensis”) i Bacillus sphaericus subsp. 2362, soj ABTS-1743 (dalje u tekstu „Bacillus sphaericus”) kao aktivne tvari, a Aqua-K-Othrine sadržava aktivnu tvar deltametrin; sve su navedene tvari namijenjene uporabi u vrsti proizvoda 18 kako je utvrđena u Prilogu V. Uredbi (EU) br. 528/2012. Prema informacijama koje je dostavila Belgija, djelovanje je bilo potrebno radi zaštite javnog zdravlja jer navedeni komarci, koji su u Belgiji pronađeni na dvije lokacije u pokrajini Istočnoj Flandriji, mogu biti prijenosnici bolesti kao što su denga groznica i groznica chikungunya te bi njihovo moguće širenje trebalo u što većoj mjeri i što prije spriječiti.
            
         
               (3)
            
            
               Komisija je 27. rujna 2017. zaprimila obrazloženi zahtjev Belgije u skladu s člankom 55. stavkom 1. trećim podstavkom Uredbe (EU) br. 528/2012 za produljenje djelovanja. Obrazloženi zahtjev podnesen je zbog bojazni u pogledu rizika koji navedeni komarci predstavljaju za javno zdravlje. Budući da kampanja za suzbijanje utvrđenih populacija komaraca u Belgiji još nije završena, a projekt praćenja MEMO još je u tijeku, prethodno navedeni proizvodi potrebni su za suzbijanje utvrđenih i svih novih populacija komaraca koje bi se mogle otkriti u regiji Flandriji s obzirom na to da u Belgiji nema primjerenih alternativnih proizvoda.
            
         
               (4)
            
            
               Europski centar za sprečavanje i kontrolu bolesti potvrdio je da je na globalnoj razini došlo do dramatičnog širenja invazivnih vrsta komaraca, među ostalim, roda Aedes, osobito kao posljedica ljudskog djelovanja, te da bi oni mogli postati ozbiljna prijetnja zdravlju.
            
         
               (5)
            
            
               Budući da bi nedostatak odgovarajućih mjera za suzbijanje komaraca, čije se širenje ne može spriječiti drugim sredstvima, mogao dovesti do opasnosti za javno zdravlje, primjereno je Belgiji dopustiti produljenje djelovanja za najviše 550 dana i uz određene uvjete.
            
         
               (6)
            
            
               Mjere predviđene ovom Odlukom u skladu su s mišljenjem Stalnog odbora za biocidne proizvode,
            
         DONIJELA JE OVU ODLUKU:
   Članak 1.
   Belgija može za najviše 550 dana produljiti djelovanje za stavljanje na raspolaganje na tržištu i uporabu biocidnih proizvoda VectoMax G i Aqua-K-Othrine za vrstu proizvoda 18 kako je definirana u Prilogu V. Uredbi (EU) br. 528/2012 radi suzbijanja komaraca prijenosnika, pri čemu treba osigurati da te proizvode upotrebljavaju samo ovlašteni korisnici i to pod nadzorom nadležnog tijela.
   Članak 2.
   Ova je Odluka upućena Kraljevini Belgiji.
   
      Sastavljeno u Bruxellesu 15. veljače 2018.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 167, 27.6.2012., str. 1.